ברנקו וייס

**בְּרַנְקוֹ וַייס** (**Branco Weiss**; 23 באפריל 1929 – 31 באוקטובר 2010) היה יזם ופילנתרופ יהודי-שווייצרי. בישראל נודע בעיקר בזכות מכון ברנקו וייס שהקים.

## קורות חיים
ברנקו וייס נולד בזאגרב לסלומון ולאליזבט לבית וייס, משפחה יהודית מאזור בורגנלנד, שבהמשך התיישבה בקרואטיה. אמו הייתה ילידת בודפשט.
אביו נרצח על ידי הפשיסטים הקרואטים.
בתקופה 1942-1943 עבר עם אמו לאיטליה, ומשם הגיעו לשווייץ. ב-1944 סיים שם בפנימייה את בחינות הבגרות.
ב-1947 החל ללמוד במכון הטכנולוגי של ציריך (ETH) בעזרת מלגה שקיבל, ועבד במקביל כלבורנט. סיים את לימודיו ב-1951 כמהנדס כימיה. לאחר מכן כתב דיסרטציה על ניתוח עלות-תועלת בנוגע לטכניקות סינון.

יזם, הקים וניהל מספר חברות היי-טק. "קונטרון" (Kontron), שהקים ב-1959, נרכשה בשנת 1974 על ידי ענקית התרופות "הופמן לה רוש". כפילנתרופ, תמך במספר אוניברסיטאות ובמיזמי תרבות רבים. 

מ-1985 עד 1994 העביר ב (ETH) את הקורסים "מבוא לאסטרטגיות טכנולוגיות" ו"תכנון, הקמה, בנייה וניהול מיזמים חדשים".
מ-2002 מעניק ה-ETH את מִלגת ברנקו וייס (Society in Science - The Branco Weiss Fellowship). ב-2004 תרם וייס לפרויקט "Science City" של ה-ETH 23 מיליון פרנקים שווייצריים. היה חבר של כבוד באיגוד המהנדסים והארכיטקטים השווייצרי (SIA) וכן חבר מועצת המנהלים וחבר של כבוד באקדמיה השווייצרית למדעי הטכנולוגיה (SATW). 
קיבל ארבעה תוארי דוקטור לשם כבוד, ביניהם מאוניברסיטת בזל ב-2005 על תרומתו היוצאת-דופן להקמת המכון למדעי היהדות).

הוא הקים את ארגון "דוד" שפעל נגד תופעות אנטישמיות ותרם להקמת מכון ללימודי יהדות באוניברסיטת בזל.
ברנקו וייס היה אספן נלהב של אמנות מודרנית. 
נישא ב-1973 ללוסיאנה לבית מייסנר.

בישראל פועל משנת 1990 מכון ברנקו וייס לטיפוח החשיבה, הכולל 33 בתי ספר ברחבי הארץ. מטרת המכון היא "לקדם יכולות למידה וחשיבה טובה בקרב תלמידים ומורים בישראל". ביחד עם עיריית תל אביב המכון מקדם פרויקט פורצי דרך.

ברנקו וייס נפטר ב-31 באוקטובר 2010 בציריך.

## פרסומיו

* Branco Weiss u. a.: *Der Strukturwandel der Schweizer Wirtschaft: Herausforderung oder Krise?* [Referate gehalten anlässlich der Zürcher Konferenz vom 8. September 1988]. In: *Swiss values*. Nr. 11, Royal Trust Bank, Zürich 1988 (ohne ISBN).
* Branco Weiss (Hrsg.): *Praxis des Venture Capital*. Verlag Moderne Industrie, Zürich 1991, .
* Branco Weiss: *Entrepreneurship.* Ramot Publishing, Tel Aviv University, Tel Aviv 1994, .
* Jean-Claude Badoux, Dario R. Barberis, Branco Weiss: *Sieben Jahre Fund SATW - Branco Weiss*. Ein Austauschprogramm für junge Ingenieure/innen aus der der Gemeinschaft der Unabhängigen Staaten, GUS und der Schweiz ; 1992 - 1999 / Sem' let fonda ŠATN - Branko Vejss.  SATW, Schweizerische Akademie der Technischen Wissenschaften, Zürich 1999,  (deutsch und russisch). 
* Bruno Fritsch, Branco Weiss: *Die Podiumsdiskussion – Zukunftsgestaltung im Chaos emotionaler Intelligenzen*. Eine Satire. Olzog, München 2000, .

## פרסים והוקרה
* דוקטור לשם כבוד מאוניברסיטת תל אביב, 1993
* דוקטור לשם כבוד מבית הספר הפוליטכני הפדרלי של לוזאן, 1998
* דוקטור לשם כבוד מהמכון הטכנולוגי של ציריך, 1998
* דוקטור לשם כבוד מאוניברסיטת בזל, 2005 
## ראו גם
* בית הספר ברנקו וייס רמלה
* בית הספר ברנקו וייס בית שמש

## קישורים חיצוניים

* ביוגרפיה, בלקסיקון ההיסטורי השווייצרי 
* מכון ברנקו וייס

קטגוריה:יזמים יהודים
קטגוריה:אנשי עסקים יהודים שווייצרים
קטגוריה:נדבנים יהודים שווייצרים
קטגוריה:אנשי חינוך יהודים שווייצרים
קטגוריה:אספני אמנות יהודים
קטגוריה:מקבלי תואר דוקטור לשם כבוד
קטגוריה:מקבלי תואר דוקטור לשם כבוד מאוניברסיטת תל אביב
קטגוריה:מקבלי תואר דוקטור לשם כבוד מבית הספר הפוליטכני הפדרלי של לוזאן
קטגוריה:שווייצרים שנולדו ב-1929
קטגוריה:שווייצרים שנפטרו ב-2010